Dôvodová správa

A. Všeobecná časť

Návrh nariadenia vlády Slovenskej republiky, ktorým sa zrušujú niektoré nariadenia vlády Slovenskej republiky o technických požiadavkách v oblasti typového schválenia ES dvojkolesových motorových vozidiel, trojkolesových motorových vozidiel a štvorkoliek (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. 

Ministerstvo dopravy a výstavby Slovenskej republiky predkladá návrh nariadenia vlády mimo Plánu legislatívnych úloh vlády Slovenskej republiky na rok 2018. 

Predloženým návrhom nariadenia vlády sa vykonáva nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013) v platnom znení [ďalej len „nariadenie (EÚ) č. 168/2013“]. Cieľom návrhu nariadenia vlády je zníženie administratívneho zaťaženia výrobcov vozidiel a zjednodušenie právnych predpisov týkajúcich sa oblasti typového schválenia ES dvojkolesových motorových vozidiel, trojkolesových motorových vozidiel a štvorkoliek. Tento prístup je v súlade s odporúčaniami správy vypracovanej Európskou komisiou pod názvom CARS 21 – Konkurencieschopný automobilový regulačný systém pre 21. storočie. Podľa správy CARS 21 je vhodné zrušiť všetky samostatné európske smernice bez toho, aby sa znížila úroveň bezpečnosti a ochrany životného prostredia. Požiadavky ustanovené v uvedených európskych smerniciach boli prenesené do delegovaných nariadení prijatých podľa nariadenia (EÚ) č. 168/2013.

Z uvedených dôvodov sa v súlade s čl. 81 nariadenia (EÚ) č. 168/2013 zrušuje 15 samostatných európskych smerníc. Príslušné európske smernice boli prebrané do právneho poriadku Slovenskej republiky 14 aproximačnými nariadeniami vlády Slovenskej republiky, ktoré je potrebné z tohto dôvodu zrušiť. Vzhľadom na to, že v Slovenskej republike nebolo udelené typové schválenie podľa zrušovaných aproximačných nariadení vlády Slovenskej republiky, nie je potrebné ani uplatniť prechodné ustanovenia uvedené v čl. 77 nariadenia (EÚ) č. 168/2013.

Účinnosť nariadenia vlády sa navrhuje dňom 1. mája 2018.

Návrh nariadenia vlády nemá vplyv na verejné financie, podnikateľské prostredie, životné prostredie, nemá sociálne vplyvy, ani vplyv na služby verejnej správy pre občana a ani vplyv na informatizáciu spoločnosti. Vyhodnotenie vybraných vplyvov je uvedené v doložke vybraných vplyvov.

Návrh nariadenia vlády nie je potrebné zaslať na vnútrokomunitárne pripomienkové konanie.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

B. Osobitná časť

K § 1
Podľa článku 81 nariadenia (EÚ) č. 168/2013 sa zrušuje 15 samostatných európskych smerníc, ktoré boli prebrané do právneho poriadku Slovenskej republiky 14 aproximačnými nariadeniami vlády Slovenskej republiky, ktoré je potrebné z tohto dôvodu zrušiť.

K § 2
Ustanovuje sa odkaz na vykonávané právne záväzné akty Európskej únie uvedené v prílohe nariadenia vlády.

K § 3
Ustanovuje sa účinnosť nariadenia vlády dňom 1. mája 2018.

K prílohe
Uvádza sa vykonávaný právne záväzný akt Európskej únie.